Cuttle

El **Cuttle** és un joc relativament recent, però d'origen desconegut, del qual es tenen referències a partir de 1970, i és segurament l'exemple més remot dels jocs *de combat* que tant es popularitzarien més endavant amb la irrupció dels jocs de cartes col·leccionables.

És un joc per a 2 jugadors que es juga amb baralla francesa de 52 cartes sense comodins.

## Objectiu

L'objectiu inicial del joc és acumular 21 punts o més damunt la taula. El primer jugador d'aconseguir-ho guanya la partida. Veurem més endavant com aquesta fita de 21 punts pot veure's reduïda per l'efecte de determinades cartes.

## Valor de les cartes

### Cartes de puntuació

Les cartes de l'as al 10 es poden jugar com a cartes de puntuació:

* **As:** 1 punt
* **Del 2 al 10:** cada carta el seu valor.

Les cartes de puntuació es poden utilitzar per a fer una jugada anomenada ***scuttle***, segons la qual pots atacar i suprimir cartes disposades a la taula del rival jugant-hi, damunt, una carta de valor superior o del mateix número però de pal superior. El valor dels pals és el següent, **de més a menys valor: piques, cords, diamants i trèvols**.

### Cartes d'efecte puntual

Algunes de les cartes anteriors es poden fer servir, quan encara són en mà, a més de per a desplegar puntuació a la taula o per a fer *scuttle*, com a cartes d'efecte puntual, de manera que l'efecte s'apliqui una sola vegada i la carta quedi automàticament descartada al pou. Les cartes d'efecte puntual són les següents:

* **As:** neteja totes les cartes de puntuació de damunt la taula, tant les pròpies com les del rival.
* **2:** té dos possibles usos:
	+ Per a descartar qualsevol carta d'efecte permanent de la taula.
	+ Per a blocar de forma immediata una carta d'efecte puntual del rival. El vostre dos i la carta d'efecte puntual jugada pel rival queden descartats al pou. Notau que podeu fer servir un altre dos per a blocar l'efecte del dos i així successivament.
* **3:** mira en el pou de rebuig i afegeix a la mà una carta d'elecció pròpia. En cas de no trobar-hi res que agradi, no es pot recuperar el 3 jugat ja que fins que l'efecte no ha quedat tancat no es dona per descartada.
* **4:** el rival ha de descartar dues cartes a la seva elecció de la seva mà, i mostrar-les abans d'enviar-les al pou.
* **5:** robau les dues cartes superiors de la pila i quedau-vos-les a la vostra mà.
* **6:** descartau totes les cartes d'efecte permanent de la taula, tant les pròpies com les del rival.
* **7:** robau una carta i jugau-la immediatament de la manera que vulgueu o pugueu. Notau que aquesta jugada pot tenir efectes negatius per al jugador que l'efectua, per exemple si us surt una **jota** i teniu punts desplegats damunt la taula però el rival no; la jota s'aplicaria directament damunt una de les cartes que teniu desplegades (la que vulgueu) per a canviar-la de bàndol.
* **9:** retorna qualsevol carta d'efecte permanent de la taula a la mà del seu jugador.

### Cartes d'efecte permanent

Algunes cartes es juguen i tenen efecte permanent damunt la partida, mentre cap altra carta anul·li dit efecte.

* **8:** l'oponent ha de mostrar les cartes de la mà damunt la taula i jugar amb la mà descoberta. El vuit es col·loca damunt la vostra part de la taula, en posició horitzontal per a distingir-lo d'una carta de puntuació, com si d'unes ulleres es tractassin.
* **J:** transfereix el control d'una carta de puntuació. La jota es col·loca damunt d'una carta de puntuació i totes dues cartes canvien de costat de la taula i, així, de propietari. Es poden jugar múltiples jotes damunt d'una mateixa carta de puntuació, i la propietat de la carta canvia tantes vegades com jotes s'hi afegeixen o se'n descarten. Si una carta de puntuació amb una o més jotes jugades a damunt queda descartada per una acció del joc, també es descartaran les jotes de damunt.
* **Q:** les vostres cartes de puntuació i d'efecte permanent a damunt la taula, llevat de les reines, queden protegides dels efectes que afectin a una sola carta. La reina **protegeix contra el 2, el 9 i els efectes de la jota, però no contra un as ni un sis**, ja que són cartes que afecten més d'una carta. Les reines **tampoc poden protegir una carta d'un *scuttle***. No es protegeixen tampoc a si mateixes ni a altres reines, de manera que és possible fer servir un 2 per a descartar una reina rival. Si jugau un dos amb una reina armada en el vostre bàndol a la taula, el protegeix de ser contrarestat per l'oponent amb un altre dos.
* **K:** desplegar el rei damunt la taula baixa els requeriments del jugador que el posseeix pel que fa a la puntuació de tall per a guanyar la partida:
	+ **Sense reis:** 21 o més punts
	+ **Un rei:** 14 o més punts
	+ **Dos reis:** 10 o més punts
	+ **Tres reis:** 7 o més punts
	+ **Els quatre reis:** 5 o més punts

## Preparació

Triau repartidor i remenau les cartes. Repartiu 6 cartes per al repartidor i 5 per al rival, que començarà la partida amb el seu torn. Deixau la resta de cartes amuntegades enmig de la taula, formant una pila d'on robar carta com a acció possible del joc. Al costat de la pila, i cap per amunt, s'hi anirà formant el pou de cartes descartades.

## Regles

El joc comença en successió de torns fins que un dels jugadors arriba als punts necessaris per a guanyar la partida. **Cadascú en el seu torn ha de dur a terme només una de les següents accions**:

* **Robar** una carta de la pila i afegir-la a la mà.
* Jugar una **carta de puntuació** que tengueu a la mà:
	+ Col·locau-la davant vostre, a la vostra part de la taula, per a indicar que és part de la vostra puntuació desplegada.
	+ Jugau-la damunt una carta de puntuació menor desplegada pel rival per a fer-li un *scuttle* i descartar-la. La carta jugada per a fer *scuttle* també queda descartada.
* Jugar una **carta d'efecte puntual** que tengueu a la mà.
* Jugar una **carta d'efecte permanent** que tengueu a la mà.

Una vegada executada l'acció, el torn passa al vostre oponent. Si la pila de cartes s'acaba, en lloc de robar una carta, els jugadors tenen permès passar, és a dir: no fer res en aquell torn. Si es passen tres vegades consecutives, el joc s'acaba en empat.

Deixau espai davant vostre a la taula per a desplegar les cartes de puntuació que jugueu, descobrint-les damunt la taula, al vostre costat. Les cartes d'efecte permanent quedaran igualment descobertes mentre el seu efecte no quedi anul·lat per l'acció d'un altre efecte, i les cartes d'efecte puntual es descartaran al pou tot d'una després d'haver estat utilitzades, igual que es descartaran les cartes de puntuació utilitzades per a fer *scuttle*.

### Final del joc

Quan un jugador arriba a la puntuació de victòria o la supera, guanya automàticament la partida. **La puntuació per definició és de 21 punts, però un jugador pot alterar-la gràcies a l'efecte permanent d'una K o més d'una**.

## Variacions

La majoria de variants del joc simplement suposen canvis concrets en els efectes de les cartes:

* **Quatres a l'atzar.** El rival no tria les dues cartes que descarta sinó que es retiren a l'atzar i, una vegada triats, es mostren.
* **Vuit contra vuit.** Un vuit es pot jugar com a carta d'efecte puntual per a descartar un vuit d'efecte permanent utilitzat pel rival.
* **Nou enterrador.** El nou no torna la carta objectiu a la mà del propietari sinó que l'envia al capdamunt de la pila, fet que, com a mínim, retarda restaurar-ne l'efecte. La funció original del nou com a carta d'efecte puntual és pràcticament innòcua, fet que ha qüestionat sovint que fos una regla mal transmesa o interpretada, ja que en raríssims casos pot resultat d'utilitat real. És per això que la variació amb el nou enterrador es recomana per davant de la regla estàndard.
* **Deu blocador.** El deu es pot fer servir com a carta d'efecte puntual per a blocar un *scuttle*.
* **Reines agermanades.** La reina segueix sense poder-se protegir a si mateixa, però si hi ha dues reines al mateix bàndol a la taula, sí que es protegeixen l'una a l'altra.
* **Comodí.** S'afegeix un comodí al joc i s'empra com a carta d'efecte puntual, el resultat de la qual és intercanviar la mà amb el rival.